# Tájékoztató a Mentálhigiéné szakirányú továbbképzés felvételi eljárásrendjéről

# 2020.

**A felvételi eljárás célja**

A felsőoktatási felvételi eljárás célja a felsőfokú tanulmányok folytatására legalkalmasabb jelentkezők kiválasztása.

**Felvételi eljárások, felvételi kérelem**

A mentálhigiéné szakirányú továbbképzésre történő jelentkezés beérkezési határideje:

**2020. március 31.**

Jelentkezni az Intézet honlapjáról letölthető jelentkezési lapon lehet.

A jelentkezési laphoz csatolni kell a bemenethez szükséges oklevél (főiskolai vagy egyetemi diploma) másolatát és a jelentkezési lap mellékletében meghatározott dokumentumokat.

A jelentkezési lapot a mellékletekkel együtt az Intézet postacímére kell megküldeni.

Hiányos jelentkezés esetén – a beérkezését követően soron kívül – 15 napos teljesítési határidővel az Intézet a határidő megjelölése és a mulasztás jogkövetkezményeire történő figyelmeztetés mellett hiánypótlásra hívhatja fel a jelentkezőt. Ha a jelentkező a hiánypótlási felhívásban meghatározott határidőig nem teljesíti a felhívásban foglaltakat, úgy jelentkezéséről a rendelkezésre álló adatok alapján születik döntés.

**Felvételi vizsga**

A Mentálhigiéné szakirányú továbbképzési szak felvételi eljárása két főből álló felvételi bizottság előtt zajlik, mely a jelentkező eddigi szakmai életútját, érdeklődését, fejlődési lehetőségeit, motivációját vizsgálja. A felvételi két részből áll, melyek egy napon kerülnek lebonyolításra: délelőtt **egyéni interjú** (kb. 20-30 perc személyenként), délután **csoportos interjú** (90 perc).

Az egyéni interjú egyik célja annak feltérképezése, hogy lehetősége van-e a hallgatónak segítői kapcsolatban működni, tudja-e a munkájában hasznosítani a képzésen elsajátított ismereteket és készségeket, valamint motivált-e a képzésben való részvételre. Fontos felvételi szempont továbbá a megfelelő szintű önreflexió, vagyis az a képesség, ahogy a jelentkező a saját életére, kapcsolataira, munkájára reflektál, és a felmerülő nehézségekkel megküzd.

A felvételi második része a csoportos interjú, mely két részből áll. Az *esetmegbeszélés* elsősorban a kliensközpontú segítői attitűdre való érzékenységet, az érzelmek felismerésének és kifejezésének képességét, a belső rugalmasságot, szempontváltási képességet és az empátiás attitűdöt méri. A csoportos interjú második része, a *szabad-interakciós beszélgetés* során a csoportmunkában való részvétel képességét, önérvényesítést, mások meghallgatásának képességét, és a jelentkező önreflexiós képességét vizsgáljuk.

A felvételi során maximálisan 100 pont érhető el, mely a következő szempontok szerint oszlik meg.

1. Motiváltság a képzésre (20 pont)

(multiplikátor jellegű munkahelyi vagy közösségi státusz/pozíció, nyitottság a képzés szemléletmódjára, együttműködési készség, csoportmunkára, kooperációra való készség, aktivitás, önreflexió, kritikai visszajelzések fogadására való készség)

1. Segítői készségek (40 pont)

(nondirektivitás képessége, empátiás készség, határtartás képessége, feszültségtűrési képesség, terhelhetőség, a másik ember meghallgatásának készsége, rugalmasság a szempontváltás tekintetében, érzelmek felismerésének képessége)

1. Kommunikációs készségek (15 pont)

(adekvát kommunikáció)

1. Személyes készségek (25 pont)

(szakmai és személyes önismeretre való nyitottság, a saját sebzettségre való rálátás és kezelésének készsége, adekvát érzelemkifejezés)

**A jelentkezők rangsorolása, a felvételi döntés**

A szakirányú továbbképzésre jelentkezők rangsorolása a felvételin szerzett pontok alapján történik.

A felvételről – az intézményi kapacitás figyelembe vételével – a kar dékánja dönt.

A döntésről a jelentkező írásban, felvételi határozatban kap értesítést a felvételi vizsgák lezárultát követően.

A felvételi döntés ellen a határozat kézhezvételétől számított 15 napon belül a jelentkező az Egyetem rektorához címezve fellebbezéssel élhet. A fellebbezéseket az Egyetem Felülbírálati Bizottsága bírálja el.